षड्दर्शनसमुच्चय
षड्दर्शनसमुच्चय भारतीय दर्शन का एक संग्राहक ग्रन्थ है जिसके रचयिता आचार्य हरिभद्र सूरि हैं। सामान्य रूप से षड्दर्शनों में छः वैदिक दर्शन ही गिने जाते हैं किन्तु आचार्य हरिभद्र ने षड्दर्शनसमुच्चय में जिन छः दर्शनों का विवेचन किया है वे ये हैं- (१) बौद्ध (२) नैयायिक (३) सांख्य (४) जैन (५) वैशेषिक, और (६) जैमिनीय। उन्होंने ये भी कहा है कि ये ही दर्शन हैं और इन्ही छः में सब दर्शनों का संग्रह हो जाता है। उन्होंने इन छः दर्शनों को आस्तिकवाद की संज्ञा दी है। इसमें उन्होंने लोकायत दर्शन का भी निरूपण किया है। सामान्यतया भारत में धार्मिक दार्शनिकों ने अपने दर्शन के अतिरिक्त अन्य सिद्धान्तों का अध्ययन, सत्य की खोज के सन्दर्भ में तुलनात्मक अध्ययन के लिए उन्हें समझने की अपेक्षा उनकी आलोचना या खण्डन के लिए अधिक किया । सम्भवतया हरिभद्र एक गणनीय अपवाद हैं। उनका षड्दर्शनसमुच्चय छह दर्शनों - बौद्ध, नैयायिक, सांख्य, जैन, वैशेषिक तथा जैमिनीय दर्शन का आधिकारिक विवरण देने वाला प्राचीनतम ज्ञात संग्रह हैं। उनकी परिगणना रुढिवादियों से भिन्न हैं और यह वास्तव में सम्पूर्ण भारतीय धर्म-दर्शन के विवेचन की दृष्टि से विस्तृत है। हरिभद्र के षड्दर्शनसमुचय को गुणरत्नसूरि एक सुयोग्य टीकाकार प्राप्त हुए और उनकी टीका 'तर्करहस्यदीपिका' पर्याप्त विस्तृत है। उनकी व्याख्या में हमें प्राप्य कतिपय विवरणों की अपनी विशेषताएँ हैं । वे सन् १६४३ से १४१८ के बीच में हुए ।